Screenshot: HRT/123rf

U VRIJEME kada su ekstremno nacionalistički mediji predvodili hajke protiv Danijele Trbović, Maje Sever, Saše Kosanovića, Elizabete Gojan i drugih po njima "nedovoljno hrvatskih novinara na HRT-u", HNIP-u (Hrvatskim novinarima i publicistima) bilo je valjda jasno kako neće biti dovoljno samo se riješiti nekih od njih već i promovirati nekog tko će zadovoljiti bulumentu radikala skrivenih iza leđa Tomislava Karamarka.







Tko to je godinama šikanirao Dujmovića?



Karolina Vidović Krišto pokazala se nedovoljno sposobnom da zamjeni čitača stranih vijesti pa je ubrzo suspendirana, dok su druge desničarske vedete iz HNIP-a nagrađene udobnim uredničkim foteljama. Jedno vrijeme navodno se spominjao i zloglasni Velimir Bujanec, no izbor je pao na Tihomira Dujmovića. Kud bolje od čovjeka koji u gotovo svakoj temi od nogometa, BDP-a ili vremenske prognoze provuče tezu kako su "djeca partizana preuzela kompletnu vlast u Hrvatskoj". Dujmović kao bivši kolumnist notornog proustaškog Dnevno.hr-a i dobar Bujančev prijatelj, napredovao je u javnom prostoru s velikim pohvalama na račun Ive Sanadera, Tomislava Karamarka te posebno Kolinde Grabar Kitarović.



"Nakon nebrojenih godina šikaniranja i odbijanja, novinar i publicist Tihomir Dujmović od ove nedjelje kreće s redovitom autorskom emisijom na HTV-u pod nazivom 'Iza zavjese", glasila je najava u dijelu ekstremno desničarskih medija. No, zapravo je teško dokučiti zašto je i od koga Dujmović bio šikaniran.



O Sanaderu s ljubavlju



"Budimo realni: bez naglašene zapadne, pa onda i proameričke politike Ive Sanadera ne bismo tako brzo dobili poziv u NATO i stoga su ovo pravi zvjezdani trenuci hrvatskog premijera. Definitivna kruna njegove upornosti", pisao je Dujmović u Večernjem listu gdje je Sanadera proglasio revolucionarom, koji je promijenio HDZ. Sanader je hvalio kao čovjeka koji je morao promijeniti cijeli niz kadrova, ući u stotine ratova.



Kasnije se i Dujmović, kako to kod uglednih "opinion makera" već biva, predomislio i Sanadera titulirao "grobarom hrvatske desnice". Nakon Sanadera uzdizao je Karamarka tvrdeći kako je on jedina osoba koja u Hrvatskoj može poraziti Milanovića i zaustaviti ponovni odlazak "Hrvatske u Beograd". No, ipak najžešće pohvale bile su i ostale rezervirane za Kolindu Grabar Kitarović.



Da nema Kolinde, trebalo bi je izmisliti



"Kad Zoran Milanović, Josipović i Pusić čestitaju na pobjedi onda je to skandalozno. Oni s našom nacijom nemaju baš ništa. Za razliku od Kolinde Grabar Kitarović koja se pojavljuje s tim narodom. Ona želi biti dio toga naroda", govorio je Dujmović nakon uspjeha hrvatskih nogometaša. Upravo prema predsjednici Dujmović gaji velik simpatije.



"Da je nema, Kolindu Grabar Kitarović bi za naše prilike i naše potrebe trebalo izmisliti", tvrdi Dujmović koji aktualnu predsjednicu predstavlja kao "najiskusniju hrvatsku diplomatkinju".



"Tu razinu istinskog razumijevanja ne samo uzusa međunarodne diplomacije, negoli i ticala po kojima oni funkcioniraju, načina proguravanja nacionalnih interesa, načina pridobivanja saveznika, to savršeno čitanje diplomatskog meta jezika, to do Kolinde nismo vidjeli", napisao je Dujmović kojeg se sjećamo i kao branitelja predsjedničine teze o Orjuni.



Jasno je zašto je Dalmacija bila sklona Jugoslaviji!?



"Sad Orjuna postoji, ali djeluje drugačije. Orjuna je teza da je Hrvatska propala država. Postoje povijesni razlozi zašto je Dalmacija bila sklona Jugoslaviji. Pomirimo se s time da postoje ljudi koji više vole Tita", rekao je Dujmović koji ne voli novog šefa HDZ-a Andreja Plenkovića jer je zaboravio pozvati - Željku Markić u vladajuću koaliciju.



Nakon tvrdnje iznesene u Bujici o "prokletim hrvatskim medijima koji ignoriraju stvarnost" bilo je jasno kako je njegova sljedeća stepenica HRT.



"U ovom trenutku potpunog zajedništva mediji koji lože vatru stoje na poziciji Milanovića da nam Hrvatske ne treba", govorio je u trenucima pada Vlade Mosta i HDZ-a, zaključivši kako je pobjeda hrvatske nogometne reprezentacije nad Španjolskom na Europskom prvenstvu "negacija Milanovićeve politike"(!?).



Dujmovićev angažman na HRT-u pod istragom



Ubrzo nakon toga administracija Siniše Kovačića dovela je Dujmovića na HTV kroz stražnja vrata i to kao glavnu vedetu Zabavnog programa. Troškovi emisije iznose oko 32 tisuće kuna mjesečno od čega je navodno većina Dujmovićev honorar, a procjena je bila da će se lakše opravdati trošak iz budžeta Zabavnog programa nego iz Informativnog dijela. Takav angažman trenutno je pod istragom Nadzornog odbora HRT-a.



No, htjeli mi to ili ne, Dujmovićeve političke emisije upravo to i jesu, program za zabavljanje huškačke i nacionalno ekstremističke desnice u Hrvata, dok s produkcijske strane predstavljaju kaos koji je zaista vrlo teško predvidljiv.



Dujmovićeva emisija nekada ima televizijski prilog, a nekada i nema. Nekada isti gosti nastupe dva - tri puta zaredom, a nekada budu samo jednom. Iako u najavi stoji da će emisija analizirati tri udarne teme iz proteklog tjedna, obično to bude jedna i to ona koja nema aapsolutnonikakve veze s proteklim tjednom. Često su dva gosta u kojem je jedan, ne nužno dolazi s lijevog političkog spektra , a drugi redovno, uz samog Dujmovića predstavlja desnu radikalnu struju.

Tekst se nastavlja ispod oglasa





Konstante su termin, gledatelji i Leljak



No nekada ih je više pa se tako uključuje i treći gost poput člana udruge U ime obitelji Krešimira Planinića ili Davor Domazet Lošo. Konstanta je vrlo malo. Emisija uvijek ide nedjeljom rano ujutro, zanemariv broj gledatelja, a u gotovo svakoj se glorificira i spominje samoprozvani slovenski istraživač Roman Leljak.



Tako je bilo i jučer, kada je Dujmović spomenuo da je Leljak otkrio da je u Sloveniji nakon Drugog svjetskog rata ubijeno 140 tisuća Hrvata. Upravo jučerašnja emisija u kojoj je povjesničara Tvrtka Jakovinu suprostavio sebi i političaru Andriji Hebrangu predstavlja upravno sve ono mučno i loše što se događa iza zavjese na Prisavlju.



"Ali, Roman Leljak je amater, a uz to on i laže. Njegova referenca da u Sloveniji počiva 140 tisuća Hrvata poginulih nakon Drugog svjetskog rata naprosto je lažna. On spominje kao referencu treću stranicu knjige autora generala Košte Nađa o završnim operacijama, no ta brojka ne nalazi se ni na trećoj stranici, ni na uopće na toj knjizi", ustvrdio je jučer povjesničar Tvrtko Jakovina, no Dujmović je bio spreman. Naime, povjesničara Jakovinu pitao je zašto bi itko u Hrvatskoj trebao vjerovati povjesničarima?



Za Dujmovićevu sljedbu ovo je vjerojatno bilo "klasično zakucavanje" jer uostalom u zabavnom programu činjenice često nisu toliko bitne. Glavno da je zabava. Hebrang je s druge strane Jakovini, povjesničaru koji je rođen 1972. godine, a specijaliziran za svjetsku povijest 20. stoljeća zamjerio da se ne bavi zločinima nakon Drugog svjetskog rata.



Dujmović klimao glavom na tezu o Ostojiću kao "mrzitelju svega hrvatskog"



"Ne možete mi to prebacivati. Moje područje interesa je svjetska povijest 20. stoljeća. To je kao da vam ja zamjerim jer kao doktor niste nikome stavili gips ili popravili zub. Za to postoje uske specijalizacije. To je nespojivo. Sigurno to znate", rekao mu je Jakovina. Hebrang je uzvratio.



"Ali ja jesam popravljao zub i stavljao gips!", rekao je Hebrang čudeći se zašto povjesničari ne bi istraživali sve iz povijesti.



Dujmovićeva emisija na javnoj televiziji jučer bila je zapravo kruna njegova rada na HRT-u. Red huškanja, red mržnje, red predstavljanja upitnih teza kao apsolutnih činjenica, uz zaključak da se priča o istini o kojoj drugi šute. Hebrang je jučer govoreći o Ranku Ostojiću izjavio mrtav-hladan da je to čovjek "koji mrzi sve Hrvatsko".



"Zamislite Ostojić je čovjek koji je nakon polemike o izbjeglicama sa mnom rekao da će moje portrete stavljati na ogradu jer kada migranti vide moje lice - pobjeći će", Hebrangov je glavni argument za opis Ostojića kao "čovjeka kojeg pogoni mržnja prema svemu hrvatskom". Dujmović ne da nije reagirao na tako nešto, već je tu tezu popratio klimanjem glave.



Neprijatelje našao u Zvečki i Kavkazu



Vrhunac zabave za domaće ekstremiste svakako je kada Dujmović kirurški precizno pronađe novog neprijatelja Hrvatske. Jučer ga je našao u u seriji koja, kako kaže, glorificira osamdesete godine prošlog stoljeća kroz priče o kultnoj Zvečki ili Kavkazu. Naravno, Dujmović je dovoljno pametan da ne spomene Crno-bijeli svijet koji se prikazuje na televiziji koja mu trenutno daje bogat honorar.



"Cijela plejada intelektualaca je po robijama, i dalje se mahnito ubijaju iseljenici i krampom se razbijaju lubanje. Što je to liberalno u Jugoslaviji osamdesetih osim ono što se retušira mahnito u serijama i filmovima a koji se svode na nešto što Hrvatska nije bila. Mislim na Zvečku i Kavkaz koji su 'nota bene' krasni te lokacije su divne i ja sam tamo odrastao. Ali to nije bit osamdesetih", začuđeno će Dujmović koji će par minuta kasnije progovoriti o još jednom "nevjerojatnom mitu".



"Od kuda taj mit ili teza da je prije bilo bolje?", pitao se jučer Dujmović, no bilo je premalo vremena.



Sve po ustaljenom redu



Nema veze, zabava se nastavlja i sljedećeg tjedna po ustaljenom redu: Red huškanja, red mržnje, red predstavljanja upitnih teza kao apsolutnih činjenica. Dokad?